
Uznesenie Okresný súd Vranov nad Topľou v právnej veci starostlivosti súdu o maloletého A. B., nar. XX.XX.XXXX, bytom C. XXX, D., t.č. E. F. XXX, zastúpeného kolíznym opatrovníkom Úradom práce, sociálnych vecí a rodiny Vranov nad Topľou, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, dieťa rodičov, matky G. H., nar. XX.XX.XXXX, bytom C. XXX, D. a otca A. B., nar. XX.XX.XXXX, bytom C. XXX, D., za účasti manželov C. I., nar. XX.XX.XXXX a A. I., nar. XX.XX.XXXX, obaja bytom E. F. XXX, na návrh Úradu práce, sociálnych vecí a rodiny Prešov, Slovenská 87/3259, Prešov, o nariadenie neodkladného opatrenia, takto rozhodol: N a r i a ď u j e toto neodkladné opatrenie: Súd dočasne z v e r u j e maloletého A. B., nar. XX.XX.XXXX do osobnej starostlivosti C. I., nar. XX.XX.XXXX a A. I., nar. XX.XX.XXXX, obaja bytom E. F. XXX. odôvodnenie: 1. Navrhovateľ sa podaným návrhom domáhal vydania neodkladného opatrenia, ktorým by súd dočasne zveril mal. A. B. do osobnej starostlivosti žiadateľov o osvojenie C. I., nar. XX.XX.XXXX a A. I., nar. XX.XX.XXXX. Svoj návrh odôvodnil tým, že rozsudkom Okresného súdu Vranov nad Topľou sp. zn. 8P/96/2023 zo dňa 30.08.2023 bola u mal. dieťaťa nariadená ústavná starostlivosť, ktorá sa vykonáva v Centre pre deti a rodiny D.. U mal. dieťaťa bola rozsudkom Okresného súdu Vranov nad Topľou sp. zn. 8P/2/2024 zo dňa 20.02.2024, vyslovená osvojiteľnosť. Dňa 16.07.2024 bol Úradom práce, sociálnych vecí a rodiny Prešov vydaný súhlas s nadviazaním osobného vzťahu medzi maloletým A. B. a žiadateľmi – C. I. a A. I.. Momentálne je maloletý A. od 12.08.2024 nepretržite na pobyte u žiadateľov. Centrum pre deti a rodiny D. vo svojej správe o priebehu nadviazania osobného vzťahu medzi dieťaťom a žiadateľmi uvádza, že celý proces je z psychologického hľadiska hodnotený pozitívne. Maloletý A., aj keď je hanblivej povahy, na prvom stretnutí bol odvážny, veselý a hravý. Bolo vidieť, že manželia sú mu sympatickí. Aj ďalšie stretnutia boli hodnotené pozitívne. Vzhľadom na kladne prebiehajúci vývin interakčných stretnutí bol maloletému A. umožnený krátkodobý pobyt v rodinnom prostredí manželov Horvátovcov, ktorý je v ich nepretržitej starostlivosti od 12.8.2024, doposiaľ. Zo správy psychológa zariadenia vyplýva, že manželia I. počas pobytu v ich domácnosti sa snažili dieťa verbálne zaujať, komunikovať i hrať sa s ním. Boli schopní zabezpečiť základnú starostlivosť o dieťa, zároveň citlivo a emocionálne reagovali na jeho potreby. Správanie žiadateľov bolo voči dieťaťu taktné, primerane aktívne, pozitívne ladené, motivované túžbou po dieťati. Medzi dieťaťom a žiadateľmi sa vytvorila bezpečná vzťahová väzba, oboch manželov maloletý vníma ako istotu. V domácom prostredí pôsobí veľmi spokojne. Priebeh krátkodobého pobytu v rodine bol hodnotený bezproblémovo. Manželia I. sa s dieťaťom postupne zžívajú, vytvárajú si vlastný režim prispôsobený dieťaťu. Starostlivosť o dieťa zvládajú na veľmi dobrej úrovni. Sú empatickí a citliví k potrebám dieťaťa. Podľa vyjadrenia psychológa centra pre deti a rodiny sa všetky stretnutia niesli vo veľmi príjemnej a nenútenej atmosfére, kedy žiadatelia prejavovali o dieťa svoj úprimný záujem a sú rozhodnutí prijať dieťa do svojej rodiny. Z psychologického hľadiska je vnímaná ich vzájomná emocionálna väzba ako pozitívna. Medzi dieťaťom
a žiadateľmi sa vyvíja pozitívny citový vzťah s dobrou prognózou, vývoj tohto vzťahu je perspektívny. Psychológ centra pre deti a rodiny odporúčal zveriť maloletého A. B. do náhradnej starostlivosti žiadateľov. 2. Podľa predloženého listu Úradu práce, sociálnych vecí a rodiny J. zo dňa 16.07.2024 bol manželom I. vydaný súhlas k nadviazaniu osobného vzťahu s maloletým A. B.. Manželia I. sú Úradom práce, sociálnych vecí a rodiny Prešov, oddelením sociálnoprávnej ochrany detí sociálnej kurately, vedení v zozname občanov vhodných vykonávať náhradnú rodinnú starostlivosť. Žiadatelia žijú v stabilnom manželskom zväzku. Radi by poskytli domov a starostlivosť opustenému dieťaťu, naplnili by tak aj svoju túžbu stať sa rodičmi. Manželia I. majú radi deti, pani I. pracuje ako „omama“, práca ju baví a napĺňa. 3. Tunajší súd rozsudkom č. k. 8P/96/2023 – 38 zo dňa 30.08.2023 nariadil ústavnú starostlivosť u maloletého A. B., nar. XX.XX.XXXX, ktorá sa vykonáva v Centre pre deti a rodiny D., B. XXX/X, D.. Podľa odôvodnenia rozhodnutia matka pre nepriaznivý psychický stav nie je schopná poskytovať mal. dieťaťu potrebnú osobnú starostlivosť. Otec dlhodobo o dieťa nejaví záujem, nežije s matkou v spoločnej domácnosti. 4. Rozsudkom Okresného súdu Vranov nad Topľou sp. zn. 8P/2/2024 - 31 zo dňa 20.02.2024 súd určil, že maloletý A. B. je dieťa osvojiteľné. Z obsahu rozsudku vyplýva, že od umiestnenia dieťaťa v centre pre deti a rodiny sa rodičia o dieťa nijako nezaujímali, osobne ho nenavštívili, telefonicky nekontaktovali a od nariadenia ústavnej starostlivosti si neplnia voči synovi vyživovaciu povinnosť. Matkin zdravotný stav ani neumožňuje postarať sa o maloletého, otec má novú rodinu a o syna A. nejaví záujem. 5. Podľa § 324 ods. 1 zákona č. 160/2015 Z. z. Civilného sporového poriadku (ďalej len „CSP“) pred začatím konania, počas konania a po jeho skončení súd môže na návrh nariadiť neodkladné opatrenie. 6. V zmysle § 325 ods. 1 CSP neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 7. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 8. V zmysle § 329 ods. 1 CSP súd môže rozhodnúť o návrhu na nariadenie neodkladného opatrenia aj bez výsluchu a vyjadrenia účastníkov konania a bez nariadenia pojednávania. 9. V zmysle § 360 ods. 1 zákona č. 161/2015 Z. z. Civilného mimosporového poriadku (ďalej len „CMP“) neodkladné opatrenie možno nariadiť aj bez návrhu v konaniach, ktoré možno začať aj bez návrhu. 10. Podľa § 367 ods. 1 CMP neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 11. V zmysle § 367 ods. 3 CMP o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 12. Podľa § 367 ods. 4 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 13. Podľa § 367 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 14. Vychádzajúc z vyššie uvedených skutočností a zároveň zákonných ustanovení dospel súd k záveru, že v danom prípade je dôvod na nariadenie neodkladného opatrenia na základe návrhu navrhovateľov. Neodkladné opatrenie slúži k bezodkladnej úprave pomerov a je namieste ho použiť tam, kde sa vyžaduje okamžitý zásah súdu. 15. V konaniach starostlivosti súdu o maloleté deti sú súdy povinné poskytnúť maloletým deťom zvýšenú ochranu, ktorá vyplýva ako z príslušných ustanovení Zákona o rodine, tak aj z príslušných článkov
Dohovoru o právach dieťaťa (ďalej len „Dohovor“). V týchto konaniach sa nevyhnutnosť nariadenia neodkladného opatrenia posudzuje vždy z hľadiska záujmu maloletého dieťaťa, ktorý je prioritný. 16. Súd sa stotožnil so skutkovými dôvodmi uvádzanými v návrhu na nariadenie neodkladného opatrenia. Bolo preukázané, že v danom prípade je potrebné dočasne upraviť pomery účastníkov konania. Maloleté dieťa je vedené v prehľade detí, ktorému treba sprostredkovať náhradnú rodinnú starostlivosť. Z doložených listinných dôkazov súd zistil, že navrhovatelia, ktorí sú vedení v zozname žiadateľov o náhradnú rodinnú starostlivosť, prejavili vážny záujem o zverenie maloletého dieťaťa do náhradnej rodinnej starostlivosti. Maloletý sa aktuálne nachádza v domácnosti navrhovateľov na základe dohody s Centrom pre deti a rodiny D.. Z obsahu návrhu je zrejmé, že manželia I. zvládajú starostlivosť o maloletého, spĺňajú všetky predpoklady pre prijatie dieťaťa do ich starostlivosti a majú vytvorené vhodné rodinné prostredie pre vývoj dieťaťa. Nariadením neodkladného opatrenia bude zabezpečená starostlivosť o maloleté dieťa v rodinnom prostredí a zároveň bude vytvorený vhodný priestor pre vytváranie si vzájomných citových väzieb medzi budúcimi náhradnými rodičmi a maloletým dieťaťom. Keďže manželia I. spĺňajú všetky predpoklady pre prijatie dieťaťa do ich osobnej starostlivosti, majú vytvorené vhodné rodinné prostredie pre zdravý vývin maloletého dieťaťa, súd nariadil neodkladné opatrenie v zmysle výrokovej časti tohto uznesenia, sledujúc najlepší záujem maloletého dieťaťa. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia na Okresný súd Vranov nad Topľou, písomne, v príslušnom počte vyhotovení. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

